**PREDBEŽNÁ INFORMÁCIA**

**(podľa § 9 zákona č. 400/2015 Z. z. o tvorbe právnych predpisov a**

**o Zbierke zákonov Slovenskej republiky a o zmene a doplnení niektorých zákonov)**

1. **Pripravovaný právny predpis:**

Návrh zákona, ktorým sa mení a dopĺňa zákon č. 372/2012 Z. z. o štátnych hmotných rezervách a o doplnení zákona č. 25/2007 Z.z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov v znení neskorších predpis (ďalej len „návrh zákona“).

1. **Základné ciele právnej úpravy:**

Cieľom návrhu zákona je prijať adekvátne opatrenia a zmeny k zefektívneniu výkonu činností SŠHR SR ako výkonnej zložky krízového riadenia štátu pre riešenie krízových situácií a mimoriadnych situácií v nadväznosti na riešenie situácie vyvolanej šírením nebezpečnej nákazlivej ľudskej choroby Covid-19 a taktiež na základe potrieb, ktoré vznikli z aplikačnej praxe. V tejto súvislosti je nevyhnutné reagovať na aplikačnú prax, ktorá priniesla potrebu zjednodušiť procesy a umožniť lepšie vytváranie štátnych hmotných rezerv v čase krízovej situácie a mimoriadnej situácie tak, aby sa p**redchádzalo vzniku významných škôd na majetku a zdraví obyvateľov v dôsledku pandémie či živelnej pohromy.** Zámerom je aj nastavenie mechanizmu na objektívne vybavovanie požiadaviek na tvorbu pohotovostných zásob ministerstvami a orgánmi verejnej moci a prioritizácie distribúcie pohotovostných zásob. Úprava logistických procesov smeruje k možnosti vykonať dopravu pohotovostných zásob aj SŠHR SR, ak je to technicky a ekonomicky možné, aby bola zabezpečená možnosť rýchlej reakcie v prípade potreby. Navrhujeme ďalej rozšíriť a procesne upraviť postup pri hospodárení s hmotnými rezervami.

1. **Zhodnotenie súčasného stavu:**

Súčasný stav v novelizovaných častiach nezohľadňoval potreby aplikačnej praxe, ako aj čoraz väčšie nároky na zrýchlenie a zefektívnenie tvorby pohotovostných zásob, ako aj iné procesy týkajúce sa hospodárenia so štátnymi hmotnými rezervami.

1. **Spôsob zapojenia verejnosti do prípravy právneho predpisu:**

Príprava návrhu zákona bude prebiehať formou výmeny informácií a konzultácií prostredníctvom elektronickej komunikácie a v prípade potreby aj osobnými rokovaniami so subjektmi, ktoré prejavia záujem o spoluprácu pri príprave novej právnej úpravy, s cieľom zabezpečiť úzku súčinnosť a spoluprácu so zainteresovanými stranami v predmetnej oblasti.

Verejnosť sa môže zapojiť do prípravy právneho predpisu formou zasielania podnetov,
či návrhov v intenciách vecného zamerania podľa bodu 2. Lehota na vyjadrenie je do 8.1.2021.

Kontaktné údaje:

Správa štátnych hmotných rezerv Slovenskej republiky

Pražská 29

Bratislava 821 08

email: pavla.tancibokova@reserves.gov.sk

1. **Predpokladaný termín začatia pripomienkového konania:**

február 2021